寒栖子歌
作者：皎然
朝代：唐

paragraphs: 君在廬山不知羣，有疑是鶴又是雲。
生死塵埃汙不得，眼前榮利徒紛紛。
今日惠然來訪我，酒榼書囊肩背荷。
拂除衣上餌煙霞，昨夜胥門宿蔡家。
天然不飲亦不食，拋名換姓覓不得。
且向人間作酒僊，不肯將身生羽翼。
停形爲餌天地根，世人皆死我獨存。
洗慮因吞清明籙，世人皆貪我常足。
栖子妙今道已成，手把玄樞心運冥。
能令鬼哭神效靈，身如飄風不可絆。
朝遊崆峒夕汗漫，向來坐客猶未散。
忽憶羅浮欲去時，遙指孤雲作路岐。
海上仙遊不可見，人間日落空桑枝。